**Norsk Utanrikspolitisk Institutt** (**NUPI**) vart oppretta av Stortinget i 1959, for «å bidra til auka innsikt i mellomfolkelege spørsmål ved å drive forsking og utgreiing, og ved å spreie informasjon om internasjonale forhold». NUPI er eit uavhengig forskingsinstitutt som forskar på globale maktforhold, tryggingspolitikk, utviklingsspørsmål, internasjonal økonomi og andre forhold av interesse for norsk utanrikspolitikk.

Historie
--------

Mannskapet i NUPI var opphavleg ein styrar, ein instituttsekretær og ein sekretær. Instituttet har tilhald i Oslo. Det fyrste tiåret flytta staben frå Victoria Terrasse, via Parkveien og Grønnegata til Bygdøy allé 3. På sistnemnde adresse hadde instituttet kontora sine i tjue år inntil trongen for meir plass tvinga fram flytting til Grønlandsleiret på Grønland i 1989. Etter fire år der flytta staben til dagens lokale på C.J. Hambros plass 2 D.

Eit seminar i oktober 1959 hadde nedsett ei arbeidsgruppe med den tentative tittelen "Norsk selskap for Sovjetstudier". Gruppa vart umiddelbart laust knytt til NUPI gjennom engasjementet til John Sanness i saka. Etter oppfordring frå Sanness  deltok også tenestemannen Bucher-Johannessen frå Utanriksdepartementet (UD) i dette arbeidet, mens han heldt fram i stillinga si i departementet. I samband med dette arbeidet prøvde ein å opprette et "Service-kontor for opplysningar om sovjetisk næringsliv" som "konsulent Hallaråker, som får løn av Forsvarsstaben" skulle leie. UD tilrådde sterkt arbeidet. NUPI gjorde i denne samanheng eit poeng av utelukkande å arbeide med opne kjelder. I eit internt notat vart det tilrådd at utestasjonane ikkje oversendte fortruleg materiale til NUPI; "Der arbeider nemleg personar av dei mest ymse politiske fargar i Instituttet".

Organisasjon
------------

Frå 2007 vert NUPI leidd av Jan Egeland, tidlegare visegeneralsekretær og naudhjelpskoordinator i FN. Sidan 1959 har instituttet hatt fylgjande direktørar: John Sanness, Johan Jørgen Holst, Kjell Skjelsbæk, Olav F. Knudsen og Sverre Lodgaard.
Instituttet har i dag fem forskingsavdelingar: Avdeling for internasjonal politikk, Avdeling for internasjonal økonomi, Avdeling for utviklingsstudiar, Avdeling for Russland og Eurasia og Avdeling for tryggleik og konfliktløysing. NUPI står redaksjonelt bak tidsskrifta *Internasjonal Politikk*, *Nordisk Østforum*, *Forum for Development Studies* og artikkelserien *Hvor hender det?* Instituttet er administrativt underlagt Kunnskapsdepartementet.

I 2009 hadde NUPI 73 årsverk.

Forskingsfelt
-------------

Forskinga til NUPI dekkjer fylgjande temaområde: 

* Norsk tryggingspolitikk, europeisk tryggleik og transatlantiske relasjonar
* Global styring, stormaktsrivalisering og statssystem
* Energi og geopolitikk
* Internasjonal handel og investeringar, teknologi og økonomisk vekst
* Utvikling, statsdanningar og tryggleik, fattigdom og korrupsjon
* Konflikt og fredsbygging
* Fleirnasjonale operasjonar og tryggleik

Kjelder
-------

* *Denne artikkelen bygger på «Norsk utenrikspolitisk institutt» frå Wikipedia på bokmål, den 6. september 2010.*
	+ *Wikipedia på bokmål oppgav desse kjeldene:*

1. ↑  «NUPIs historie». NUPI. 3. januar 2022. Henta 16. februar 2023.
2. ↑  «NUPI - Norsk utenrikspolitisk institutt». Regjeringen.no. Henta 16. februar 2023.
3. ↑  Kilde til historieavsnittet et Anders C. Sjaastad "Et liv i krig, fred og utvikling: NUPIs første femti år, 1959–2009" I: *Internasjonal Politikk* 67 (4): 679–744.
4. ↑  (Sanness til Lange 18. mars 1960)
5. ↑   (Ålgård til KUF 2. mars 1961)
6. ↑   (Notat: Samarbeid med Norsk Utenrikspolitisk Institutt, Nic A. Fougner, 3. september 1962)
7. ↑  (Notat 5. Politiske Kontors kontakter med Norsk Selskap for Sovjetstudier, forfattet av Per Vennemoe, 8. november 1963)
8. ↑  Alle direktørane har vore knytte til Arbeidarpartiet, jf. Morgenbladet Kjetil Raknes: *Akademisk opportunisme*, 22.juni 2007 Arkivert 2007-09-27 ved Wayback Machine.

Bakgrunnsstoff
--------------

* Offisiell nettstad Edit this at Wikidata

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* LCCN
* ISNI
* SUDOC
* BR orgnr

 |